En muitos d'os estatos d'a Corona se cudioron monedas d'archent a imitación d'o gros francés u o groat anglés. S'emitioron tamién monedas d'oro en Secilia, Cerdenya y Nápols. Pero IV metió en os suyos estatos una nueva moneda, o florín d'oro de Florencia, orichinario d'ista ciudat y que levaban as imachens de Sant Chuan y a flor, emblemas d'a ciudat de Florencia. As Cortz d'Aragón de 1372 s'oposoron a la sustitución d'a moneda chaquesa por ista nueva divisa, por o que o rei mandó cudir os florins difuera d'as mugas d'o reino, en a ceca de Perpinyán a on ya s'heban empezato a fabricar en 1346. Asinas os florins d'oro d'Aragón nomás se cudioron en Zaragoza por un breu periodo de tres anyos d'o reinato de Pero IV y se ferían dimpues en as cecas de Perpinyán, Valencia, Barcelona, Tortosa y Mallorca dica tiempos d'o rei Ferrando o Catolico en 1483.